5)

Følgende indsættes som kapitel 6b: »KAPITEL 6b INTEGRERING AF BETALINGERNE FOR TOBAK, OLIVENOLIE, BOMULD OG HUMLE I ENKELTBETALINGSORDNINGEN Artikel 48c Almindelige regler 1. Hvis en medlemsstat har benyttet valgmuligheden i artikel 71 i forordning (EF) nr. 1782/2003 og besluttet at anvende enkeltbetalingsordningen i 2006, gælder bestemmelserne i afsnit III i forordning (EF) nr. 1782/2003 og i kapitel 1-6 i nærværende forordning. 2. Hvis en medlemsstat har anvendt enkeltbetalingsordningen i 2005, gælder artikel 37 og 43 i forordning (EF) nr. 1782/2003, uanset artikel 71, stk. 1, tredje afsnit, i nævnte forordning, for beregningen af værdien og antallet af betalingsrettigheder for 2006 i forbindelse med integreringen af betalingerne for tobak, olivenolie og bomuld i enkeltbetalingsordningen, jf. dog artikel 48d i nærværende forordning eller artikel 48e, hvis medlemsstaten har benyttet valgmuligheden i artikel 59 i forordning (EF) nr. 1782/2003. 3. Hvis en medlemsstat har anvendt enkeltbetalingsordningen i 2005, skal den sikre, at det nationale loft, der er fastsat i bilag VIII til forordning (EF) nr. 1782/2003, overholdes. 4. I givet fald gælder artikel 41, stk. 2, i forordning (EF) nr. 1782/2003 for værdien af alle eksisterende betalingsrettigheder i 2006 inden integreringen af betalingerne for tobak, olivenolie, bomuld og/eller mælkeprodukter, og for de referencebeløb, der er beregnet på grundlag af betalingerne for tobak, olivenolie, bomuld og/eller mælkeprodukter. 5. Hvis en medlemsstat har anvendt enkeltbetalingsordningen i 2005, gælder den procentvise nedsættelse, som medlemsstaterne fastsætter i henhold til artikel 42, stk. 1, i forordning (EF) nr. 1782/2003, i 2006 for de referencebeløb for tobak, olivenolie og bomuld, der skal integreres i enkeltbetalingsordningen. 6. Den femårsperiode, der er fastsat i artikel 42, stk. 8, i forordning (EF) nr. 1782/2003, begynder ikke at løbe igen for de rettigheder, der er fastlagt ved anvendelse af den nationale reserve, og hvis beløb er beregnet på ny eller forhøjet i henhold til nærværende forordnings artikel 48d og 48e. 7. Ved fastlæggelsen af betalingsrettighederne for bomuld, tobak og olivenolie gælder 2006 som enkeltbetalingsordningens første anvendelsesår, jf. nærværende forordnings artikel 7, stk. 1, og artikel 12-17 og 20. Artikel 48d Særlige bestemmelser 1. Hvis landbrugeren ikke har fået tildelt eller har købt betalingsrettigheder inden sidste frist for ansøgning om fastlæggelse af betalingsrettigheder for 2006, vil han modtage betalingsrettigheder for tobak, olivenolie og bomuld, der er beregnet i overensstemmelse med artikel 37 og 43 i forordning (EF) nr. 1782/2003. Første afsnit finder også anvendelse for landbrugere, der har forpagtet betalingsrettigheder for 2005 og/eller 2006. 2. Hvis landbrugeren har fået tildelt, købt eller har modtaget betalingsrettigheder inden sidste frist for ansøgning om fastlæggelse af betalingsrettigheder for 2006, beregnes værdien og antallet af betalingsrettighederne således: a) Antallet af betalingsrettigheder skal svare til det antal betalingsrettigheder, han ejer, forhøjet med det efter artikel 43 i forordning (EF) nr. 1782/2003 fastlagte antal hektar, som der i referenceperioden blev ydet tobaks-, olivenolie- og bomuldsbetalinger for. b) Værdien beregnes ved at dividere den samlede værdi af de betalingsrettigheder, han ejer, og det referencebeløb, der er beregnet i overensstemmelse med artikel 37 i forordning (EF) nr. 1782/2003 for de arealer, som der i referenceperioden blev ydet tobaks-, olivenolie- og bomuldsbetalinger for, med det tal, der beregnes efter dette stykkes litra a). Betalingsrettigheder i forbindelse med jordudtagning medtages ikke i den beregning, der er omhandlet i første afsnit. 3. Uanset artikel 27 kan den i samme artikel nævnte kontraktbestemmelse senest indsættes eller ændres i en forpagtningskontrakt på den dato, der er fastsat som sidste frist for indgivelse af ansøgninger under enkeltbetalingsordningen i 2006. 4. Betalingsrettigheder, der er bortforpagtet inden fristen for indgivelse af ansøgninger under enkeltbetalingsordningen i 2006, skal tages i betragtning ved den i stk. 2 nævnte beregning. Betalingsrettigheder, der er bortforpagtet under anvendelse af en kontraktbestemmelse som omhandlet i artikel 27 før den 15. maj 2004, skal dog kun medtages i den beregning, der er nævnt i denne artikels stk. 2, hvis forpagtningsbestemmelserne kan ændres. Artikel 48e Regional gennemførelse 1. Hvis en medlemsstat har benyttet valgmuligheden i artikel 59, stk. 1, i forordning (EF) nr. 1782/2003, skal alle betalingsrettigheder forhøjes med et supplerende beløb svarende til forhøjelsen af det regionale loft i 2006 divideret med det samlede antal betalingsrettigheder, der blev tildelt i 2005. 2. Hvis en medlemsstat har benyttet valgmuligheden i artikel 59, stk. 1 og 3, i forordning (EF) nr. 1782/2003, skal landbrugeren uanset artikel 48 i nævnte forordning modtage et supplerende beløb pr. betalingsrettighed. Det supplerende beløb beregnes som summen af følgende: a) den tilsvarende del af forhøjelsen af det regionale loft, divideret med det samlede antal betalingsrettigheder, der blev tildelt i 2005 b) det referencebeløb, der for hver landbruger svarer til den resterende del af forhøjelsen af det regionale loft divideret med det antal betalingsrettigheder, som landbrugeren ejer på tidspunktet for sidste frist for indgivelse af ansøgninger til enkeltbetalingsordningen for 2006. Er der imidlertid tale om udtagningsrettigheder, modtager landbrugeren kun det supplerende beløb pr. udtagningsrettighed, der beregnes i overensstemmelse med litra a).«